**Stavebníctvo ako ho (ne)poznáme? Perspektívne a rýchlo sa vyvíjajúce odvetvie a priestor pre rozvoj talentov**

(V Bratislave, 19. 3. 2025)

**Zväz stavebných podnikateľov Slovenska (ZSPS) v rámci nadchádzajúceho veľtrhu CONECO RACIOENERGIA 2025, ktorý sa uskutoční už v dňoch 2.-5. apríla, pripravuje aj v tomto roku špeciálny Pavilón vzdelávania a inovácií, ktorý bude od stredy do piatka miestom stretnutia odborníkov, študentov, ale aj širšej verejnosti. Pavilón sa uskutoční pod záštitou ministra dopravy SR, Jozefa Ráža. Cieľom tejto unikátnej platformy je priblížiť mladým ľuďom a odborníkom aktuálne výzvy, technologické inovácie a zmeny, ktoré stavebníctvo ponúka. Už dávno totiž neplatí, že by v stavebníctve našli uplatnenie len tí „ktorí sa na škole neučili“, no práve naopak.**

Stavebný sektor dlhodobo čelí veľkým globálnym výzvam, ako je nedostatok kvalifikovanej pracovnej sily a potreba prispôsobiť sa rýchlo sa vyvíjajúcim technológiám a environmentálnym normám. Zaťažkávajúce skúšky a nevyhnutnosť prispôsobiť sa dynamickým zmenám či novým trendom však na konci dňa sektor posilnili. Vďaka implementácii nových technológií a inovatívnych postupov sa zo stavebníctva stáva perspektívne odvetvie, ktoré ponúka množstvo zaujímavých kariérnych príležitostí. ***„Klasická manuálna práca s nízkou produktivitou už nie je riešením. Stavebníctvo sa vydáva cestou modernizácie, čo znamená aj integráciu nových technológií do každodenných procesov,“*** vysvetľuje prezident ZSPS, Pavol Kováčik. ***„Automatizácia a robotizácia menia podobu stavebníctva, na aké sme boli roky zvyknutí. Pracovníci v bežnej stavebníckej praxi už dnes pracujú s jednými z najmodernejších technológií. Už teda zďaleka neplatí, že v stavebníctve nájdu uplatnenie len tí, ktorým nezostáva iná možnosť. Naopak, dynamicky sa vyvíjajúci sektor je hladný po talentoch a tomu prispôsobuje aj dopyt po pracovných miestach a platové ohodnotenie,“*** spresňuje Kováčik. Vzhľadom na aktuálne technologické trendy je pre stavebný sektor nevyhnutné prijímať nové technologické postupy, ktoré prispejú k trvalej udržateľnosti a zvýšeniu produktivity práce.

**Transformácia, inovácie a talenty ako kľúčové faktory budúcnosti stavebníctva**

Transformácia sa však nedotýka len podnikov a modernizácie ich výrobných postupov. Odborníci zdôrazňujú, že už v horizonte najbližších piatich rokov dôjde k zásadným zmenám aj na pracovnom trhu. Do roku 2030 bude podľa prognóz dominovať na trhu práce generácia Y (1,29 milióna) a generácia Z (717-tisíc). V kombinácii so starnutím populácie je preto v záujme získavania a rozvoja mladých talentov pre stavebníctvo nevyhnutné pochopiť ich preferencie, motivácie a správanie. ***„Je pre nás kľúčové zabezpečiť také podmienky, ktoré nielenže pritiahnu záujem mladých ľudí o stavebníctvo, no zároveň pre nich dlhodobo vytvoria zázemie, kde sa budú môcť vo svojom remesle zdokonaľovať, rásť a pracovať s tými najmodernejšími technológiami,“*** pokračuje prezident ZSPS.

Aj z tohto dôvodu ZSPS v rámci nadchádzajúceho veľtrhu CONECO RACIOENERGIA 2025, ktorý sa uskutoční v dňoch 2.-5. apríla v bratislavskej Inchebe, pripravuje špeciálny **Pavilón vzdelávania a inovácií**, ktorý bude od stredy do piatka miestom stretnutia odborníkov, študentov, ale aj širšej verejnosti. Cieľom tejto unikátnej platformy je priblížiť mladým ľuďom a odborníkom aktuálne výzvy, technologické inovácie a zmeny, ktoré stavebníctvo potrebuje pre svoju udržateľnú budúcnosť. Prezentovať sa bude aj množstvo zaujímavých príležitostí, ktoré sektor absolventom stredných a vysokých škôl ponúka. Pavilón v tomto roku zároveň vytvorí priestor pre ešte užšiu spoluprácu zamestnávateľov s jednotlivými strednými školami a univerzitami, medzi ktoré patrí Technická univerzita v Košiciach a Žilinská univerzita v Žiline. ***„Dôležitým krokom pre budúcnosť stavebníctva je spájanie akademického a praktického sveta. Naším cieľom je zvýšiť odborné zručnosti študentov a podporiť ich pripravenosť na moderné technologické výzvy. Zároveň však chceme širšej verejnosti ukázať, že stavebníctvo je veľmi perspektívne a rýchlo sa vyvíjajúce odvetvie, ktoré poskytuje veľa zaujímavých príležitostí,“*** vysvetľuje prezident ZSPS.

Ambasádorkou Pavilónu vzdelávania a inovácií sa stala ekonomická analytička a moderátorka TA3, Lenka Buchláková. Slávnostné otvorenie pavilónu sa uskutoční 2. apríla za účasti vládnych predstaviteľov a kľúčových stakholderov. Aj počas tohto roka sa návštevníci Pavilónu môžu tešiť na murovacieho robota Walltera, simulátor bagru, digitálne dvojča, meracie vozidlo RoadDoctor, prvý vodíkový automobil na Slovensku s názvom MH2, virtuálny svet prostredníctvom virtuálnej, zmiešanej a rozšírenej reality a aj prepojenie AI so vzdelávaním v stavebníctve. Vo štvrtok, 3.4.2025 sa budú môcť návštevníci stretnúť s Bekimom Aziri, známym youtuberom ale aj s odborníkmi na kariérové poradenstvo. Zamestnávatelia združení v ZSPS veria, že Pavilón vzdelávania a inovácií poskytne priestor na vzájomnú výmenu skúseností medzi odborníkmi, lídrami sektora a študentmi a prispeje k rozvoju silnej a inovatívnej stavebnej komunity. ***„Mám veľkú radosť, že rastúci záujem firiem o talenty, a rovnako tak pestrá paleta príležitostí, ktoré už dnes stavebníctvo vo svojom rozmachu ponúka, spôsobuje rastúci záujem študentov o návštevu vzdelávacieho Pavilónu. Vlani sme v Pavilóne privítali tisícky študentov a ich rodičov, zamestnávateľov a návštevníkov veľtrhu, ktorí odchádzali nadšení z prezentácií firiem, ktoré na výstavisku zažili. Tento rok programom ašpirujeme na ešte väčšiu účasť – a srdečne pozývame všetkých, aby prišli atmosféru zažiť na vlastnej koži s nami,“*** dodáva prezident ZSPS, Pavol Kováčik.

Súčasťou aktivít zväzu na medzinárodnom veľtrhu sú aj tri konferencie, na ktorých budú vystupovať stavbári so zástupcami štátnej správy, samosprávy, stredných a vysokých škôl a ďalšími. Diskutovať budú nielen o otázkach aktuálnej situácie stavebníctva ale aj o ďalšom rozvoji tohto krásneho odvetvia.

Organizátorom Pavilónu vzdelávania a inovácií je Zväz stavebných podnikateľov Slovenska. Spoluorganizátorom sú Ministerstvo dopravy SR, Štátny inštitút odborného vzdelávania, Európska investičná banka a spoločnosť Incheba, a.s.. Pavilón je realizovaný s podporou projektov REPowerE(d)u a Program švajčiarsko-slovenskej spolupráce. Súčasťou pavilónu budú aj Technická univerzita v Košiciach, Žilinská univerzita v Žiline, Stredná priemyselná škola stavebná a geodetická z Bratislavy, Stredná odborná škola technológií a remesiel z Bratislavy, Stredná priemyselná škola stavebná Emila Belluša z Trenčína, Stredná odborná škola z Považskej Bystrice, Stredná odborná škola stavebná z Nitry, Stredná priemyselná škola stavebná zo Žiliny, Stredná priemyselná škola stavebná Oskara Winklera z Lučenca, Stredná odborná škola remesiel a služieb z Popradu, Stredná priemyselná škola stavebná a geodetická z Košíc a Stredná odborná škola technická z Košíc.